21/01/2011 | Administración LocalMunicipal
Santiago de Compostela
Urbanismo
Anuncio de aprobación definitiva da revisión e adaptación do Plan especial de ordenación do Campus Universitario (PE-8)

O Pleno da Corporación, na sesión que tivo lugar o día 1 de outubro de 2010, adoptou o seguinte acordo: “Primeiro. Resolver as alegacións formuladas consonte aos informe presentados polo equipo redactor os días 19 de febreiro e 18 de xuño de 2010, que figuran achegados ao expediente. Segundo. Aprobar definitivamente a revisión e adaptación do Plan especial de ordenación do Campus Universitario (PE-8), formulado pola Universidade de Santiago, coas seguintes modificacións respecto do inicialmente aprobado:  Actualízase a relación de parcelas e propietarios afectados segundo os datos máis recentes do Catastro.  Modifícase a regulación do sistema viario (apartado 6.2.6 das Normas reguladoras do Plan especial) e das condicións particulares da ZEU-33, así como o plano nº 8, a fin de respectar as distancias sinaladas no informe da Deputación Provincial, segundo se reflicte na documentación reformada presentada polo equipo redactor o 18 de xuño de 2010.  Incorporaranse ás normas de urbanización as cuestións sinaladas nos informe emitidos polo organismo autónomo Augas de Galicia e polas empresas AQUAGEST e DAVIÑA.  Con carácter previo á aprobación dos proxectos de desenvolvemento deberá acreditarse a suficiencia das infraestruturas de enerxía eléctrica existentes ou proxectadas achegando para o efecto informe da empresa subministradora.  Corríxese a redacción do apartado C. Obtención do solo (páxina 95 do documento de ordenación), segundo parágrafo, a fin de reflectir o carácter estimativo ou provisional da estimación orzamentaria contida no Plan especial. Terceiro. Requirir do equipo redactor a presentación dun documento refundido que integre as modificacións sinaladas. Unha vez que se presente o documento refundido, darase conta ó Pleno da Corporación, procedendo logo a publicación do acordo no Diario Oficial de Galicia e no Boletín Oficial da Provincia, no que se inserirá así mesmo a normativa urbanística aprobada. Así mesmo, remitirase á Consellería de Medio Ambiente, Territorio e Infraestruturas comunicación do acordo de aprobación definitiva, xunto con dous exemplares dilixenciados do proxecto definitivamente aprobado”. Con data 30 de decembro de 2010, o Pleno da Corporación toma coñecemento da presentación do documento refundido da Revisión e adaptación do PE-8, que cumpre as condicións sinaladas no acordo de aprobación definitiva. O acordo de aprobación definitiva da citada Revisión e adaptación foi comunicado á Consellería de Medio Ambiente, Territorio e Infraestruturas con data 17 de xaneiro de 2011, en cumprimento do disposto polo artigo 92.3 da Lei 9/2002, do 30 de decembro, de ordenación urbanística e protección do medio rural de Galicia (LOUG). Contra o acordo de aprobación definitiva poderase interpoñer directamente recurso contencioso administrativo ante o Tribunal Superior de Xustiza de Galicia no prazo de dous meses, contados a partir do día seguinte ao da publicación deste anuncio. De acordo co sinalado no artigo 92.2 da LOUG, publícase deseguido o texto íntegro da normativa urbanística de aplicación. Santiago de Compostela, 18 de xaneiro de 2011 O alcalde Asdo.: Xosé A. Sánchez Bugallo 6.1. NORMAS XERAIS O Plan Especial de Ordenación do Campus Universitario de Santiago PE-8, desenvolve o sistema xeral correspondente, de acordo coas previsións establecidas no Plan Xeral de Ordenación Municipal de Santiago, cumprimentando o establecido na disposición Transitoria 9 da súa Normativa Urbanística, establecendo a súa ordenación pormenorizada. Así mesmo ten o alcance de protección contemplado na súa normativa, coordinándose co planeamento de protección da cidade histórica nos ámbitos contiguos. O Plan formúlase de conformidade co establecido nos artigos 68 e seguintes da Lei 9/2002 de Ordenación Urbanística e Protección do Medio Rural de Galicia (LOUG), e no Capítulo IX do Regulamento de Planeamento. O ámbito de aplicación da Revisión e Adaptación do Plan Especial é o definido como PE-8. no Plan Xeral de Ordenación Municipal de Santiago, tal e como se recolle en planos de ordenación. O Plan Especial non entrará en vigor ata que se teña producido a publicación no Boletín Oficial da Provincia dos textos íntegros do acordo de aprobación definitiva e da Normativa Urbanística e transcorrera o prazo previsto no Art.65.2. da Lei 7/85 de 2 de Abril das Cortes Xerais e no art.217 da Lei 5/1997 de 22 de xullo de Administración Local. A súa vixencia será indefinida, sen prexuízo das modificacións a que houbera lugar, en tanto non sexa revisado como consecuencia das determinacións dunha revisión do Plan Xeral de Ordenación Municipal. As modificacións do Plan regularanse polo establecido nos artigos 93 e 94 da Lei 9/2002 de Ordenación Urbanística e Protección do Medio Rural de Galicia e concordantes do Regulamento de Planeamento. O alcance normativo do Plan Especial deriva do contido dos documentos que o integran: Ordenanzas e Normas Reguladoras, Planos Normativos de Ordenación, Estudo Económico Financeiro e Memoria xustificativa da ordenación. Para a execución do Plan Especial redactaranse os correspondentes proxectos de urbanización ou de obras ordinarias, así como proxectos de edificación e instalacións. Así mesmo redactaranse Estudos de Detalle nos casos especificamente previstos nesta Normativa. O cumprimento das normas e preceptos contidos nesta Normativa, non exime da obrigatoriedade de cumprir as disposicións vixentes ou que poidan ser dictadas, sobre as distintas materias afectadas en cada caso. Nos aspectos non contemplados nesta Normativa, estarase ao disposto na Normativa Urbanística do Plan Xeral de Ordenación Municipal vixente. Para os efectos destas Ordenanzas, cantas veces se empreguen os termos que a continuación se indican, terán o significado que se expresa nos apartados seguintes. Entenderase por aliñación aquela liña límite da parcela que separa esta dos espazos libres públicos. É aquela liña que a edificación non pode sobrepasar. Na normativa pódese establecer a obrigatoriedade de que a edificación se sitúe necesariamente sobre dita liña. É o perfil lonxitudinal dunha vía. Enténdese por planta baixa a planta inferior do edificio onde o solo se atopa á altura, por riba, ou como máximo a 0,60 metros por debaixo da rasante da beirarrúa ou terreo en contacto coa edificación. Enténdese por soto aquela planta que ten o teito a menos de 0,60 metros por riba da rasante ou a calquera distancia por debaixo de dita rasante. Enténdese por semisoto aquela planta que tendo o solo a máis de 0,60 metros por debaixo da rasante ten o teito a máis de 0,60 por riba de dita rasante. A altura da edificación é a dimensión vertical dun edificio. Para a súa regulación poderanse utilizar unha ou ambas destas dúas unidades de medida: 1) A distancia vertical en metros. Salvo regulación expresa da ordenanza, esta distancia será medida en calquera punto dos paramentos verticais de cerramento da edificación. a medición realizarase desde a rasante do terreo ata a liña de arranque da cuberta no seu contacto co paramento vertical de cerramento.2) Número total de plantas, nas que se incluirán a planta baixa, plantas piso e a planta semisoto se a houbera. É aquela que non pode superarse coa edificación. Establecerase en número máximo de plantas e/ou metros. Haberán de respectarse ambas. É aquela que haberá de acadar necesariamente a edificación. Establécese fixando unha liña obrigatoria de arranque de cuberta ou cornixa para unha determinada fronte do edificio. É a comprendida dentro dos límites definidos pola proxección vertical sobre un plano horizontal das liñas externas de toda a construción, incluso a subterránea e voos. É a comprendida entre os límites exteriores da construción da planta. É a resultante da suma das superficies edificadas de todas as plantas que compoñen o edificio. Son os que se consideran adecuados nas zonas que se sinalan nas respectivas Ordenanzas. Desígnanse con este nome a medida da edificación permitida nunha determinada área de solo. Pode establecerse pola absoluta: total de metros cadrados edificados ou edificables –suma de todas as plantas sobre rasante-; ou pola relativa: en metros cadrados edificados -suma de todas as plantas sobre rasante- por cada metro cadrado de superficie da zona ou área edificable de que se trate. Para os efectos de execución do Plan Especial, os enclaves de solo urbano onde a titularidade non sexa pública terán o carácter de actuacións illadas e serán obxecto de expropiación forzosa, ou ben, atendendo ao previsto no Art.166.3 da Lei 9/2002, obteranse por cesión obrigatoria derivada da súa adscrición no correspondente polígono. A obtención dos terreos clasificados como solo urbanizable producirase mediante expropiación forzosa ou ben, de conformidade co procedemento establecido na lexislación urbanística para a obtención dos sistemas xerais, por cesión obrigatoria derivada da súa adscrición nunha área de reparto. Estarán sometidos a licenza urbanística previa os seguintes actos: - As obras de construción de edificacións e instalacións de todas as clases de nova planta. - As obras de ampliación de edificios e instalacións existentes de todas clases. - As de modificación ou reforma que afecten á estrutura dos edificios e instalacións de todas clases existentes. - As de modificación do aspecto exterior dos edificios e instalacións de todas clases existentes. - As obras que modifiquen a disposición interior dos edificios, calquera que sexa o seu uso. - As obras que deban realizarse con carácter provisional, a que se refire o artigo 102 LOUG. - As obras de instalación de servizos públicos. - As parcelacións urbanísticas. - Os movementos de terra, tales como desmontes, explanación, escavación e aterraplenado, salvo que tales actos estean detallados e programados como obras a executar nun Proxecto de Urbanización ou de Edificación que dispoña licenza. - A primeira utilización e ocupación dos edificios e instalacións en xeral. - O uso do solo sobre as edificacións e instalacións de todas clases existentes. - A modificación do uso dos edificios e instalacións en xeral. - A demolición das construcións, salvo nos casos declarados de ruína inminente. - As instalacións subterráneas dedicadas a aparcamentos, actividades industriais mercantís ou profesionais, servizos públicos, infraestruturas universitarias ou calquera outro uso a que se destine o subsolo. - As cortas de árbores integradas en masa arbórea enclavada dentro do ámbito do Plan Xeral. - A colocación de carteis de propaganda visibles desde a vía pública. - A colocación de estadas, apeos e cerrados. - O cercado de terreos. - Así como os demais actos de edificación e uso do solo. Sendo necesario compatibilizar a execución coordinada das determinacións do Plan coa mellora da accesibilidade e a mobilidade, para facer efectiva a cesión ao Concello do viario e dos espazos libres públicos e para facilitar a posterior xestión, conservación e mantemento dos mesmos, a Universidade, en desenvolvemento do Convenio subscrito ao efecto, proporá un Plan integral de mobilidade e programa de mellora urbana do Campus Sur que definirá conxuntamente: a reorganización da funcionalidade do Campus no relativo ao tráfico rodado, peonil, aparcamento e transporte; as obras de construción, reurbanización e remodelación necesarias para a reordenación funcional; as actuacións de reposición e/ou reparación da urbanización existente; e as actuacións de nova urbanización e acabado da existente previstas no Plan Especial de Ordenación do Campus. Dito Plan Integral de Mobilidade así como o Programa de Mellora Urbana elaboraranse baixo a supervisión técnica dos Servizos Municipais de Urbanismo e incluirán programas de actuación orientados a acadar a recepción definitiva polo Concello das vías e espazos públicos da súa titularidade a medida que se executen as obras de urbanización ou acondicionamento previstas. Ditos programas incluirán a previsión de fases, prazos, previsións de inversión financeira e compromisos de cooperación interadministrativa expresados nos Convenios que ao efecto poidan subscribirse co Concello, coa Deputación Provincial, coa Comunidade Autónoma e con calquera outra entidade ou institución. Así mesmo establecerá o marco xurídico, administrativo, técnico e económico no que se producirá a colaboración da Universidade co Concello no acondicionamento do viario público, das zonas verdes públicas, das infraestruturas e servizos urbanísticos públicos, e na xestión do estacionamento e aparcamento (en superficie ou subterráneo) en espazos públicos. O Plan integral de mobilidade e programa de mellora urbana do Campus Sur será elevado ao Concello, que -como administración titular das respectivas competencias- adoptará, de ser o caso, as resolucións e acordos pertinentes para o seu desenvolvemento.6.2. ORDENANZAS PARTICULARES 1. Esta ordenanza será de aplicación ás parcelas delimitadas no plano de ordenación con destino a albergar as instalacións do equipamento universitario, definidas como elementos básicos do programa dotacional do sistema xeral.2. Co alcance e condicións contempladas no CAPITULO I do Título III da Normativa do Plan Xeral, no ámbito de aplicación desta ordenanza autorízanse os seguintes usos: - Docente-investigación. As instalacións técnicas de investigación cumprirán as condicións previstas no Plan Xeral para os usos industriais. Para os efectos de localización de actividades, o uso docente terá a mesma consideración que o uso vivenda. - Residencial comunitario en todas as súas categorías. - Garaxe-aparcamento en categorías 2ª e 3ª. - Sanitario. - Asistencial. - Sociocultural. - Recreativo. - Administración pública. - Así mesmo toléranse como complementarios os seguintes usos: - Comercial en todas as súas categorías. - Oficinas. - Relixioso. - Deportivo. - Vivenda. Exclusivamente a adscrita ao persoal de vixilancia e mantemento. O Plan Especial asigna a determinadas parcelas usos característicos. Esta determinación define os usos predominantes na parcela, entendéndose como compatibles con calquera outro dos autorizados ou tolerados nesta Ordenanza.3. As condicións de edificación permitidas, particularízanse para cada unha das parcelas.4. O total da superficie sobrante de parcela, non ocupada pola edificación, terá o tratamento de zona verde, viario interno rodado ou peonil e aparcamento, coas condicións establecidas nesta Normativa. Para tal efecto o proxecto de construción incluirá o acondicionamento de ditos espazos.5. Para os edificios de interese arquitectónico estarase ao disposto na normativa de protección e catálogo anexo deste Plan Especial.1. O Plan Especial dá por esgotada a edificabilidade, e polo tanto determina como edificabilidade máxima a xa existente nas seguintes parcelas: -ZEU-1. Facultade de Químicas. (UD-10). Uso característico: Docente-investigación. -ZEU-2. Antiga Residencia de Catedráticos. (UR-6). Uso característico: Calquera dos autorizados. -ZEU-4. Cafetería-Escola Infantil USC. Uso característico: Asistencial, sociocultural e recreativo. -ZEU-5. Consello Superior de Investigacións Científicas, CSIC (UD-8). Uso característico: Docente - Investigación. -ZEU-7. Biblioteca Xurídica Concepción Arenal. Uso característico: Calquera dos autorizados ou tolerados. -ZEU-8. Facultade de Farmacia (UD-11). Uso característico: Docente - Investigación. -ZEU-9. Auditorio (USC-1). Uso característico: Sociocultural e recreativo. -ZEU-10. Observatorio. (UD-1). Uso característico: Docente-investigación. -ZEU-11. Facultade de Dereito. (UD-12). Uso característico: Docente-investigación. -ZEU-12. Capela. (UC-8). Uso característico: Complementario relixioso. -ZEU-13. Colexios Maiores Fonseca, Rodríguez Cadarso e San Clemente. (UR-1, UR-2 e UR-3). Uso característico: Residencial comunitario. -ZEU-14. Casa de Exercicios. (EU-6). Uso característico: Residencial comunitario e Docente - Investigación -ZEU-15. Casa Gradín. Servizos de Publicación (UC-6). Uso característico: Calquera dos autorizados. -ZEU-16. Pavillón de Servizos Universitarios. (UC-5). Uso característico: Calquera dos autorizados. -ZEU-17. Pavillón de Estudantes. (UC-2). Uso característico: Asistencial, sociocultural, administración pública. -ZEU-20. Facultade de Ciencias Políticas (UD-17). Uso característico: Docente - Investigación. -ZEU-21. Fundación Empresa Universidade (Feuga). Uso característico: Docente – Investigación e usos complementarios. -ZEU-22. Institutos Universitarios. Uso característico: Docente - Investigación e usos complementarios. -ZEU-23. Animalario de Biolóxicas. (UC). Uso característico: Docente-investigación e usos complementarios. -ZEU-26. Nexus. Uso característico: Usos complementarios. -ZEU-27. Instituto de cerámica. Uso característico: Usos complementarios. -ZEU-31. Almacén produtos químicos. Uso característico: Usos complementarios. -ZEU-32. Edificio do Monte da Condesa. (EU-3). Uso característico: Residencial-comunitario e docente-investigación. A medición das superficies construídas recóllense no cadro de características.2. Na parcela ZEU-3 Residencia de Funcionarios (UR-5), e sobre a base do mantemento do seu contido edificatorio, deberá desenvolverse un Estudo de Detalle co obxectivo de adecuar o seu volume ás características ambientais e de ordenación do conxunto urbanístico da Residencia, definíndose as seguintes determinacións para a súa formulación: a) O ámbito do Estudo de Detalle será o delimitado nos planos de ordenación como parcela ZEU-3. O carácter do mesmo será o de ordenación de volumes. b) Establécese unha altura máxima para o conxunto de baixo e tres plantas, equivalente a 12,50 m, sendo obrigatorio o mantemento dunha liña de cornixa uniforme en todas as súas fachadas. A edificabilidade máxima sobre rasante será de 2.856 m 2. c) As liñas de posición da edificación establécense como segue: Á Avda. das Ciencias, a liña de edificación será a definida pola actual Facultade de Químicas (UD-10). Á Avda. de Vigo, a liña de edificación será a definida pola antiga residencia de catedráticos (UR-6). Ao Bulevar Oeste, a liña de edificación será coincidente coa actual. Ao bordo en contacto co subámbito ZEU-2, a liña de edificación recuarase en 16 m do linde da mesma. d) A ocupación máxima da parcela non poderá superar o 30%. e) Será obrigatorio o establecemento, dentro da parcela, de alomenos 100 prazas de aparcamento. Uso característico: Calquera dos autorizados. Con estas determinacións, o Plan Especial determina o carácter de fóra de ordenación da edificación actualmente existente, cos efectos previstos na Normativa do vixente Plan Xeral de Ordenación Municipal de Santiago.3. O Plan Especial regula as posibilidades de ampliación da edificación existente nas seguintes parcelas e coas características que se indican a continuación: ZEU-18. Facultade de Bioloxía e Matemáticas (UD-13, UD-14). Contémplase a posibilidade dunha ampliación dos edificios existentes intervindo nas terrazas mediante a ocupación das mesmas. A superficie da ampliación prevista non superará os 400 m 2. Uso característico: Docente - Investigación. ZEU-19. Centros de Investigación. Establécese unha área de movemento da edificación conformada por tres volumes edificables que poderán ser ocupados ao 100%. En calquera caso será obrigatoria a liña de edificación definida en planos de ordenación con fronte ás avenidas Mestre Mateo, Jenaro de la Fuente e Lope Gómez de Marzoa. A altura máxima das edificacións establécese en 17,5 metros (B+3) medidos no encontro da Avda. Jenaro López de la Fuente coa Avda. Lope Gómez de Marzoa, podendo acadar puntualmente os 22 metros de altura e baixo mais catro plantas. A liña de cornixa será horizontal e uniforme no desenvolvemento de cada volume edificado admitíndose no volume con fronte á Avda. Mestre Mateo unha altura menor no corpo que conforma dita aliñación. Por debaixo da rasante permítese a execución dunha planta ao servizo das edificacións que poderá ocupar a totalidade da parcela, sendo obrigatorio ademais a execución de polo menos dúas plantas soto máis destinadas a aparcamento ata acadar polo menos unha dotación de 210 prazas. Os accesos a ditas plantas de aparcamento realizaranse desde as avenidas Mestre Mateo e Lope Gómez de Marzoa, integrados dentro dos volumes edificados ou ben ocupando o espazo colindante á zona deportiva ZD-8. En todo caso as ramplas de acceso desenvolveranse integramente dentro dos límites da zona. Os espazos libres comprendidos entre os volumes edificados poderán desenvolverse en cotas diferentes respecto á rasante das vías ás que dan fronte, garantindo en todo caso o acceso desde estas, a súa continuidade e a súa incorporación ao uso público. Entre a Avenida Mestre Mateo e a Avenida Lope Gómez de Marzoa garantirase a formalización dun acceso peonil (que poderá incorporar así mesmo os accesos rodados á dotación de aparcamento) de polo menos 10 metros de ancho. A superficie máxima construída ao interior da zona ZEU-19 será de 14.257 m 2 (incluíndo o edificio do CIBUS xa executado cunha superficie de 6.257 m 2 construídos), que poderá ser materializada na execución de calquera dos distintos volumes edificables, entendéndose as determinacións relativas respecto á altura como alturas máximas para as edificacións. Uso característico: Docente – Investigación e usos complementarios. ZEU-28. Facultade de Ciencias da Educación e Psicoloxía. (UD-15). O plan Especial prevé a execución de novos volumes como parte integrante dun proxecto global de reforma das edificacións existentes que supoña o derrubamento de parte das vellas instalacións para substituílas por outras novas. Prevese unha superficie construída máxima de 26.790 m 2, considerando os 10.100 m 2 previstos para as novas construcións. Determínase a obriga de redactar un Estudo de Detalle de ordenación do conxunto para os efectos de garantir a integración e adaptación topográfica da nova ordenación, tanto na implantación das novas edificacións como na integración das edificacións que se manteñen, así como para garantir a integración paisaxística do conxunto. A ordenación prevista resolverá a entrega coa Avda. José María Suárez Núñez e coa plataforma inferior onde se asentan as edificacións actuais, resolvendo o desfase existente. Tamén resolverá o carácter de peza construída final, punto de remate ou fito. En canto á altura establécese a execución dun máximo de dúas plantas con fronte á Avda. José María Suárez Núñez (8 metros), e sete plantas no volume situado con fronte á rúa Vicente Fraiz Antón (24 metros). A área de movemento da edificación poderá axustarse lixeiramente coa redacción do proxecto construtivo. En todo caso, establécese unha ocupación máxima do 60% da parcela para o conxunto das edificacións. Ao interior da parcela preverase a implantación dun mínimo de 150 prazas de aparcamento. O espazo da parcela non ocupada destinarase a espazo libre axardinado. Uso característico: Docente - Investigación. ZEU-29. Facultade de Físicas (UD-16). O Plan Especial contempla unha actuación de reestruturación e ampliación dos edificios existentes, así como a execución de dous novos volumes dunha soa planta con cuberta vexetal que estenderá, a modo de terraza, o viario e aparcamento ao que dan fronte, e que se apoiarán, semienterrados, sobre as támaras vexetais da parcela. A rasante da cuberta destes novos volumes non sobrepasará 1 metro sobre a rasante do viario ao que dan fronte, garantíndo en todo caso a visión cara ao val do Sarela. No seu conxunto prevese un incremento máximo da superficie construída de 1.860 m 2 para permitir albergar o Centro de Investigacións Físicas CIFIUS. A área de edificación abrangue a totalidade da superficie sinalada nos planos de ordenación. Co obxecto de manter a integración arquitectónica e volumétrica do edificio determínase a obriga de manter os niveis de planta e cornixa continua cos edificios existentes para as ampliacións proxectadas. Uso característico: Docente - Investigación. ZEU-30. Nave de almacén e Animalario (UC-10, UC-11). A ampliación do almacén poderá ocupar a totalidade da área de movemento establecida nos planos de ordenación, respectando as aliñacións e a altura máxima definida na fase xa executada. A superficie construída máxima será 700 m 2. Uso característico: Calquera dos autorizados ou tolerados.4. Para as novas parcelas edificables, no plano de ordenación determínanse as áreas de movemento das novas edificacións. A disposición volumétrica indicada en planos responde ao criterio compositivo establecido no Plan, podendo os proxectos construtivos aportar outras variantes de acordo co disposto neste apartado. A continuación detállanse a regulación pormenorizada para cada unha das parcelas nas que o Plan Especial proxecta nova edificación: ZEU-6. Servizos Universitarios A edificación ocupará a totalidade da área de movemento definida nos planos de ordenación, respectando a aliñación á Rúa de Feáns e o fondo marcado. Superficie construída máxima: 300 m 2. Altura máxima: baixo e unha planta, sendo obrigado adaptarse á altura da cornixa do edificio colindante xa executado. Condicións de ordenación: non se autorizará máis dunha actuación para a superficie non edificada. Uso característico: calquera dos autorizados ou tolerados. ZEU-24. Escola Técnica Superior de Enxeñería e Química. Establécese unha área de movemento da edificación na parcela quedando delimitada polas liñas de edificación que figuran nos planos de ordenación. Área de aparcamento e número de prazas: Establécense dúas zonas destinadas ao aparcamento de vehículos en superficie ao interior da parcela, situada a ambos lados das edificacións. Será obrigatorio acadar cando menos un mínimo total de 100 prazas de aparcamento ao interior da parcela. Superficie construída máxima: 13.340 m 2 totais, sendo a prevista na ampliación do edifico existente de 3.720 m 2, para albergar o novo edificio de Enxeñería Informática. Altura máxima: a altura máxima para a nova edificación será 15 m dende a rasante da vía, equivalente a 3 plantas (planta baixa máis dúas plantas), sen superar en ningún caso os 20,00 m de altura medidos dende calquera punto do terreo en contacto coa edificación. Condicións de ordenación: a ordenación da nova edificación dispoñerase seguindo a liña establecida con fronte á Avda. Lope Gómez de Marzoa. Uso característico: Docente – Investigación. ZEU-25. Facultade de Odontoloxía e Enfermería. Establécese unha ordenación da zona de edificación universitaria que se divide en dúas parcelas limitadas pola nova rúa C-E que une a Avda. Lope Gómez de Marzoa e a Avda. Mestre Mateo, na que se localizarán preferentemente os accesos a cada unha das novas dotacións. Para garantir a coherencia da ordenación conxunta será necesario a redacción dun Estudo de Detalle de ordenación volumétrica, que garanta a adecuación das previsións da nova edificación contemplada no ámbito do Campus Sur no conxunto, baixo os seguintes criterios de ordenación:. Na parcela leste, destinada a albergar a nova edificación de Enfermería, establécese unha área de movemento da edificación que ocupa a totalidade da parcela edificable, prevéndose a execución dunha edificación que terá, con fronte a Avda. López Gómez de Marzoa, unha altura máxima de baixo e dúas plantas, e con fronte ao novo vial unha altura máxima de baixo e dúas plantas; admitíndose puntualmente concentrar o resto da superficie construída en edificios esveltos que terán unha altura máxima de 8 plantas (baixo + 7 plantas). Na parcela oeste, destinada a albergar a Facultade de Odontoloxía e as áreas comúns a ambas dotacións, establécese unha área de movemento da edificación que se recúa da Avda. Mestre Mateo tal como figura nos planos de ordenación, e que poderá ser ocupada pola edificación nun máximo do 70% da súa superficie. Con fronte á Avda. Lope Gómez de Marzoa e o novo vial establécese unha altura máxima de baixo máis tres plantas, permitindo a execución de volumes illados con altura máxima de baixo e oito plantas, co obxecto de concentrar o resto da superficie construída. Con fronte á Avda. Mestre Mateo a altura máxima da edificación non superará as tres plantas de altura (baixo e dúas plantas). O resto da parcela non ocupada pola área de movemento da edificación terá o carácter de zona libre de uso público. Ao interior da zona de edificación universitaria preverase a execución, en superficie e baixo rasante, dunha dotación de aparcamento dun mínimo de 350 prazas. Entre ambas parcelas poderá admitirse a execución dun paso peonil elevado que garanta a comunicación entre ambas dotacións, mantendo en todo caso un gálibo mínimo de 5 metros sobre a rasante do novo vial. A superficie construída máxima para ambas dotacións será de 12.100 m 2. Uso característico: Docente – Investigación. ZEU-33. Centros de Investigación (CITEV). Ao interior desta zona establécese unha área de edificación que comprende a totalidade da parcela edificable, e que poderá ser ocupada ata un 40% polas novas edificacións, cun máximo de superficie construída de 9.450 m 2. A implantación das novas edificacións atenderá, respecto da distancia de separación da estrada provincial CP-7801, ao indicado no apartado 6.2.6. desta normativa. A ordenación e a implantación das novas edificacións atenderán aos criterios de ordenación indicados no Plan Especial; a tal efecto as edificacións situaranse o máis afastadas posible do río Sarela, evitando así mesmo a formación dunha pantalla ou barreira visual, propoñendo a implantación de edificacións illadas ou descontinuas. Determínase a obriga de redactar un Estudo de Detalle de ordenación do conxunto para os efectos de garantir a integración e adaptación topográfica da nova ordenación, así como incorporación das edificacións e elementos patrimoniais catalogados. A zona non ocupada polas edificacións incorporarase, como área axardinada, á zona verde do río Sarela (ZV-13) integrándose coa mesma, dando continuidade ao espazo natural. Ao interior da zona de edificación universitaria preverase a execución dunha dotación mínima de 120 prazas de aparcamento. ZEU-34. Facultade de Medicina. En desenvolvemento da Proposta de Ordenación Conxunta que está a elaborar a Universidade respecto do Campus de Ciencias da Saúde establécese, no ámbito do Plan Especial do Campus, a execución dunha nova edificación destinada a albergar a Facultade de Medicina (Instituto de Medicina Legal, Biblioteca, dotacións administrativas, etc.) conxuntamente coa previsión contemplada nas reservas dotacionais do Solo Urbanizable de Choupana (SUP-5). Para garantir a coherencia da ordenación conxunta poderá redactarse un Estudo de Detalle de ordenación volumétrica, que garanta a adecuación das previsións da nova edificación contemplada no ámbito do Campus Sur coas colindantes no Plan Parcial de Choupana, baixo os seguintes criterios de ordenación:. Formalizar na fronte da Avda. Mestre Mateo unha zona libre axardinada que garanta a futura ampliación da avenida prevista no Plan Especial, prevendo así mesmo o afastamento da edificación para resolver o gran desfase topográfico existente. Garantir a continuidade formal e funcional do itinerario e percorrido de conexión co complexo hospitalario, tanto a través das novas edificacións proxectadas coma na zona libre entre as novas dotacións e os edificios residenciais de Choupana. Para tal efecto a área de movemento da edificación que se define no Plan Especial abrangue a totalidade da parcela delimitada. A zona non ocupada pola edificación e os seus accesos deberá acondicionarse como área axardinada. Establécese unha altura máxima de referencia de baixo e tres plantas cunha superficie máxima construída de 4.500 m 2. Ao interior da zona de edificación universitaria preverase a execución dunha dotación mínima de 25 prazas de aparcamento. Uso característico: Docente – Investigación. ZEU-35. Servizos Universitarios. A edificación ou edificacións poderán desenvolverse ao interior da área de movemento definida nos planos de ordenación, mantendo en todo caso as pautas de composición da Casa de Exercicios, sendo obrigatorio manter (na fronte á Avda de Vigo) a mesma aliñación désta no volume que se proxecte ao seu carón. En todo caso establécese un recuado mínimo da nova edificación de catro metros respecto da aliñación á rede viaria, coincidinte coa delimitación da área de movemento. Establécese unha altura máxima de baixo e unha planta cunha superficie máxima construída de 2.000 m 2. Ao interior da zona de edificación universitaria preverase a execución dunha dotación mínima de 40 prazas de aparcamento.1. Esta Ordenanza será de aplicación ás parcelas destinadas a albergar as instalacións do equipamento deportivo universitario, delimitadas en planos de ordenación.2. As construcións e edificacións complementarias, regúlanse particularizadamente para cada unha das parcelas.3. Os usos permitidos serán os propios do equipamento deportivo cos seus percorridos internos de servizo e zonas verdes. O uso deportivo comprende as instalacións destinadas á práctica do deporte e anexos de servizo, así como as edificacións para espectadores. Establécese unha tolerancia para os usos que se relaciona a continuación, cando sexan complementarios á actividade principal deportiva: administrativo, sanitario, sociocultural e docente. Sen prexuízo do carácter público do equipamento, e cando así se indique nas condicións particulares, toléranse como usos complementarios, os servizos de bar, restaurante e cafetería, e de garaxe aparcamento subterráneo.4. Os restos de parcela non ocupados polas instalacións deportivas, percorridos internos de servizo e edificacións complementarias, recibirán o tratamento superficial previsto para os espazos libres e zonas verdes.5. Nas instalacións nas e se prevexa a presenza de espectadores estarase ao disposto na regulamentación xeral de policía de espectáculos públicos. Con carácter xeral as distintas construcións e instalacións cumprimentarán as condicións establecidas na normativa básica da edificación e na específica que lles sexa de aplicación en razón da súa natureza.1. Para as instalacións existentes establécense as seguintes condicións: - ZD-1. Pistas deportivas da Residencia (UDEP-5). Manteranse a organización interna definida polo paseo peonil central. As instalacións deberán de ser descubertas. Non se permiten máis construcións que os graderíos descubertos existentes. - ZD-2. Pistas deportivas da Residencia (UDEP-6). Manterase a organización interna definida polo paseo peonil central N-S. As instalacións haberán de ser descubertas. Non se permiten máis construcións que os graderíos descubertos existentes. - ZD-3. Piscina cuberta (UDEP-3). A edificación existente define as condicións máximas de ocupación e edificación, permitíndose a cubrición con materiais lixeiros en formación de "solarium" na fachada sur, no sobrante de parcela en contacto coa zona verde V.2. - ZD-4. Estadio (UDEP-1). Permítense novos graderíos cubertos ou descubertos, sen superar as alturas de gradas, cornixa e coroación do edificio e viseira actuais, obxecto de catalogación neste Plan, e respectando o arboredo protexido. Realizada recentemente a ampliación das instalacións deportivas coa execución dos corpos laterais, as edificacións existentes definen as condicións máximas de ocupación da parcela. Toléranse os usos complementarios de servizos de bar, restaurante e cafetería e o garaxe aparcamento subterráneo. - ZD-5. Polideportivo cuberto (UDEP-4). A edificación existente define as condicións máximas de ocupación e edificación da parcela. - ZD-6. Campo de hóckey (UDEP-7). As instalacións haberán de ser descubertas, non autorizándose as construcións ou edificacións complementarias. - ZD-8. Campo de Fútbol (UDEP-2). Como construcións complementarias, permítese a ampliación dos graderíos descubertos existentes coa construción dun novo na fronte da Avda. Lope Gómez de Marzoa sen sobrepasar a rasante da vía pública, así como a execución de edificacións destinadas a vestiarios embebidos nos graderíos. Prevese a construción dun edificio para instalacións complementarias en contacto coa Avda. Mestre Mateo na posición indicada en Planos de Ordenación, sen superar no punto máis desfavorable a altura máxima de 6 m, e dúas plantas, baixo e piso, medidos na fronte da Avda. Mestre Mateo. A cornixa do edificio será horizontal e uniforme en todo o seu desenvolvemento. Toléranse os usos complementarios de servizos de bar, restaurante e cafetería. A superficie máxima construída para a edificación será de 250 m 2. Tolérase o uso garaxe aparcamento subterráneo en toda a parcela, determinando a execución dunha dotación mínima de 600 prazas, podendo acadar as 1.200 prazas e as dúas plantas.2. Para as novas instalacións propostas así como as que se poidan implantar nos espazos libres das zonas de edificación universitarias establécense as seguintes condicións: As instalacións serán descubertas. Non se permiten máis construcións complementarias que os graderíos descubertos que sirvan para salvar as diferencias de nivel coa vía pública ou entre as plataformas de implantación das instalacións.1. Esta cualificación, e por tanto a regulación desta ordenanza, refírese aos espazos definidos como zonas verdes públicas. Os seus límites están definidos nos planos de ordenación.2. Establécese como uso exclusivo o de espazo libre, parques e xardíns públicos. Permítense instalacións deportivas descubertas sen que a súa ocupación exceda do 10% da superficie nas zonas V-2, PU-7, ZV-8 e ZV-10. Permítese a instalación de pequenas construcións con destino ao mantemento das zonas verdes naquelas áreas que presenten unha extensión maior a 5.000 m 2. Estas construcións non limitarán ou interferirán na calidade vexetal do espazo. Ditas construcións non superarán os 40 m 2 da superficie nin os 4 metros de altura máxima. Permítese a implantación de aparcamentos subterráneos públicos en condicións que non prexudiquen o uso público en superficie nin o dominio público do solo, na zona ZV-6, (prevendo a execución dunha dotación de 650 prazas e dúas plantas), e na zona ZV-5 (prevendo a execución dunha dotación mínima de 300 prazas), en contacto coas rúas Vicente Fraiz Antón e a prolongación da Avda Lope Gómez de Marzoa. Prohíbense os restantes usos non especificados.3. Os proxectos de execución incluirán detalle de disposición das diferentes áreas, instalacións, arboredo e vexetación das mesmas, mobiliario e elementos ornamentais. Nos proxectos de execución estarase ao disposto no apartado 6.3.6. F. desta Normativa.4. Preservaranse e poñerán en valor os elementos e conxuntos arborados obxecto de catalogación neste Plan.1. Esta cualificación e por tanto a regulación desta ordenanza refírese ao ámbito delimitado como parque urbano público (PU-13) con destino a Xardín Botánico no Plan Xeral vixente e, consecuentemente, en planos de ordenación.2. Establécese como uso exclusivo o de parque público coa regulación do seu uso que devén do carácter de Xardín Botánico. Nos edificios existentes e permitidos autorízanse os usos docente-investigación, sociocultural, administración do xardín e almacén.3. Ademais dos edificios existentes e propostos en planos de ordenación, permítense edificacións complementarias ata acadar unha ocupación máxima do 2% da superficie total do xardín. Estas edificacións terán unha altura máxima de 7,5 m. medidos en calquera punto dos seus paramentos verticais de cerramento. O número máximo de plantas será de dúas, baixo e piso. Igualmente toléranse instalacións desmontables lixeiras tales como invernadoiros, pavillóns de cristal ou alpendres abertos, sempre que a súa disposición, forma e volume non supoñan unha alteración das condicións naturais e das visuais que caracterizan o ámbito de aplicación desta ordenanza.4. Para o seu desenvolvemento redactarse un proxecto de preacondicionamento referido á totalidade do ámbito que haberá de definir cando menos o sistema viario interno, miradoiros, tratamento de leito e bordos do río Sarela e canles, redes de servizos -necesariamente subterráneos-, posición da nova edificación con acondicionamento do seu contorno, banqueamentos e movementos de terras para plantacións e cerramento. Este proxecto poderá desenvolverse en varias fases ou etapas. O desenvolvemento dos programas temáticos de plantacións coas actuacións de amoblamento e acondicionamento particularizado, poderase producir mediante proxectos específicos que afecten a partes do xardín. Estes proxectos ultimarán o nivel de servizos no seu ámbito.5. O proxecto de acondicionamento do Xardín Botánico abordará, ademais da execución das obras referidas ao seu ámbito, o acondicionamento do camiño de Ponte de Santo Domingo e do camiño de acceso a área norte de recepción do Xardín Botánico desde a estrada de S. Lourenzo, nas condicións establecidas no Plan Especial e seguindo as determinacións contidas no apartado 6.3.6 desta Normativa.1. Esta ordenanza será de aplicación ás parcelas destinadas a albergar reservas especializadas para o aparcamento público de vehículos, coas súas instalacións e servizos complementarios. Os seus límites están definidos nos planos de ordenación.2. Os usos permitidos serán os propios do estacionamento de vehículos cos seus accesos, vías de servizo e zonas libres complementarias. O uso de estacionamento de vehículos comprende os espazos de estancia e os anexos de servizo de garda, e servizos hixiénicos.3. Os aparcamentos públicos poderán ser subterráneos, neste caso, a planta en superficie non poderá sobrepasar a altura de 1 m. sobre a rasante do viario público circundante.4. As condicións funcionais e construtivas serán as establecidas nos art.203 e seguintes da Normativa do Plan Xeral. Estarase ao previsto na Lei 8/1997 de Accesibilidade e Supresión de Barreiras Arquitectónicas e o seu Regulamento para os efectos da reserva, dimensión e disposición de prazas especiais para usuarios con mobilidade reducida.5. As zonas de aparcamento e o seu contorno terán o tratamento superficial e de arboredo que se establece para elas no apartado 6.3.6. A. desta Normativa. A contención das distintas plataformas producirase mediante muros con coroación uniforme a cota constante. Os sobrantes de parcela terán o tratamento superficial propio das zonas verdes próximas. En especial os noiros resultantes haberán de ser acondicionados para recibir tratamento vexetal.6. O proxecto de execución do aparcamento haberá de prever as instalacións de drenaxe e canalización de pluviais, iluminación pública e hidrantes contra-incendios, así como a execución dos corredores peonís de conexión coas vías públicas.1. O Plan Especial establece nos correspondentes planos de ordenación o sistema viario público dentro do seu ámbito, definindo xeometricamente a rede viaria co seu trazado en planta e a súa altimetría.2. Ao sistema viario incorporaranse as vías públicas interiores ás diferentes zonas e os seus aparcamentos anexos, na medida en que resulten así definidos nos correspondentes Estudos de Detalle.3. Con carácter xeral autorízase a implantación de aparcamentos no subsolo da rede viaria nas condicións que se establecen no Art.203 e seguintes da Normativa do Plan Xeral.4. As condicións de urbanización do sistema viario serán as establecidas no apartado 6.3.6. desta Normativa.5. En contacto coa estrada provincial CP-7801, as liñas de cerramento se situarán a unha distancia mínima de 8 metrs do eixe da estrada e a liña de edificación se situará cmo mínimo a 9,5 metros da arsta exterior d explaacin 6.3. NORMAS DE URBANIZACIÓN Para a execución do Plan Especial redactaranse proxectos de urbanización ou de obras ordinarias que desenvolvan total ou parcialmente as súas determinacións, de acordo coas presentes Normas. Para garantir a calidade unitaria e o tratamento de conxunto do espazo público do Sistema Xeral, a Universidade elaborará un Proxecto de Normalización dos elementos da urbanización e tratamento do espazo público e un Prego de Condicións Tipo para a realización das obras de urbanización e reurbanización do Campus Sur. Os Proxectos de Urbanización e de Obras Ordinarias tanto de urbanización coma de reurbanización haberán de acomodarse ás condicións establecidas polo Proxecto de Normalización, xustificando debidamente a adopción de solucións singulares non normalizadas 1. Os Proxectos de Urbanización, teñen por obxecto a definición técnica precisa para a realización da totalidade das obras de acondicionamento urbanístico do solo, dunha fase completa das previstas para a execución do determinado polo Plan Especial ou dunha actuación completa das previstas no Programa de Mellora Urbana definido no apartado 6.1.10.2. Os Proxectos de Urbanización non poderán modificar as previsións do planeamento que executan -sen prexuízo de que podan efectuarse adaptacións esixidas pola execución material das obras- nin, en ningún suposto, conter determinación sobre ordenación e réxime do solo o da edificación.3. A efectos do alcance dos proxectos, as obras de urbanización desglósanse nos seguintes grupos: a) Apertura de viario, aparcamento en superficie e espazos libres. b) Pavimentación de viario. c) Xardinería e acondicionamento de espazos libres e aparcamento. d) Redes de distribución de auga, enerxía e electricidade. e) Redes de evacuación de augas pluviais e residuais. f) Iluminación pública. g) Rede de telecomunicacións. h) Outros.4. En xeral, todas as redes de servizos discorrerán subterráneas e por espazo público. Cando as características e necesidades dos servizos ou da regulación viaria así o requiran, os proxecto de urbanización e proxectos de obras ordinarias poderán establecer a disposición de elementos de infraestruturas, sinalización de tráfico e seguridade vial, adosadas ás fachadas das edificacións.5. Os proxectos de urbanización deberán resolver, nas condicións previstas no Plan Especial, o enlace dos servizos urbanísticos do ámbito cos xerais da cidade aos que se conectan, para o cal verificarán que estes teñen suficiente dotación ou capacidade para absorber os aumentos polos que houberan de verse afectados coas obras proxectadas.1. Os proxectos de urbanización estarán constituídos polos documentos sinalados no art.69 do Regulamento de Planeamento Urbanístico co detalle e complementos que requira a completa definición executiva das obras comprendidas. En todo caso i incluirán, ademais, os documentos seguintes: a) Plano a escala mínima 1:500 no que se fixen claramente os límites do Plan Especial, a situación das obras, os límites dos espazos viais, os parques e xardíns de uso público, e os espazos abertos e libres de uso público, as construcións, plantacións ou instalacións que por ser incompatibles co Plan teñan que derrubarse, talarse ou trasladarse, as parcelas para uso específico de equipamentos de servizos públicos ou de interese social. b) Plan de obras detallado no que se fixe tanto o prazo final coma os parciais das distintas fases, se as houbera.2. Cada grupo de obra dos definidos no apartado 6.3.2.3. constituirá un capítulo independente con toda a documentación específica correspondente, sen prexuízo da súa refundición unitaria na memoria principal, no plan de obras e no presuposto xeral.3. Os proxectos estarán redactados de modo que permitan a persoas distintas aos autores a dirección e execución das obras, as cales formarán un conxunto rematado, de modo que o seu funcionamento sexa completo.4. Cada proxecto deberá ir datado e firmado polo facultativo competente, sobre o que recaerá a responsabilidade do proxecto e a súa adecuación ao planeamento antecedente. Os proxectos de urbanización tramitaranse e aprobarán conforme ás normas establecidas no art.110 LOUG. Se as condicións de programación da execución do Sistema Xeral non fixeran posible a execución completa da totalidade das obras de acondicionamento urbanístico previstas no Plan Especial, poderán desenvolverse proxectos de obras ordinarias relativos a parte das obras de urbanización previstas no Plan. Neste caso, o Proxecto de Obras deberá desenvolver tecnicamente a definición de todas as obras restantes que se vexan condicionadas pola solución proposta para as obras a executar, xustificando detalladamente a debida coordinación coas obras a desenvolver posteriormente. Os Proxectos de Obras ordinarias haberán de aterse ás previsións do Plan Especial. No referente a características técnicas e contido, os Proxectos de Obras reunirán iguales requisitos que os esixidos aos Proxectos de Urbanización.1. Para calcular a pavimentación de calzadas nas vías rodadas terase en conta, tanto o espesor das capas de firme necesario coma o material a empregar na capa de rodadura, o carácter e o tráfico das mesmas.2. Con carácter aconsellable en todos os casos e de forma obrigada en terreos arxilosos, dispoñerase unha primeira capa de area de río que actuando como drenaxe evite que as arxilas se mesturen coas capas superiores do pavimento.3. Nas zonas de estacionamento aconséllase o emprego de pavimentos diferenciados. As xuntas que se prevexan nestes pavimentos dispoñeranse convenientemente para orientar o mellor aparcamento.4. Cando existan desniveis na proximidade inmediata das vías, estes desniveis trataranse de forma que os noiros que sexan necesarios teñan unha pendente que impida o corremento de terras, colocando muros de contención nos lugares necesarios.5. Os materiais de pavimentación, elixiranse de acordo cun código funcional que distinga a categoría do espazo (circulación, peonil, estancia de persoas e de vehículos, uso conxunto de persoas e de vehículos, etc.). 6. O solo de beirarrúas e percorridos peonís resolverase con materiais que non dificulten circulación das persoas e de vehículos de man.7. As tapas de arquetas, rexistros, etc. orientaranse tendo en conta as xuntas dos elementos do pavimento, e nivelaranse co seu plano de tal forma que non resalten sobre o mesmo.8. As diferencias de nivel entre distintos pavimentos resolveranse con bordos ou outros elementos de separación que definan claramente os seus perímetros.9. Como norma xeral en rúas con pendente superior ao 8% será recomendable dispoñer un pavimento antiesvarante. Esta precaución será obrigatoria para pendentes superiores ao 10%. 10. A pendente mínima será do 0,8%. Admitiranse excepcionalmente pendentes menores sempre que o proxecto resolva adecuadamente a drenaxe da plataforma, utilizando rigolas, ampliando a frecuencia de sumidoiros, etc.11. Na pavimentación dos carrís-bici, cando estes acompañen a calzadas destinadas ao tráfico de vehículos, recoméndase o cambio de materiais e/ou textura do pavimento de calzada. A separación entre ambas calzadas realizarase preferentemente coa introdución de elementos de protección vexetal.12. As áreas de aparcamento especializadas non vinculadas á rede viaria acondicionaranse con vexetación de modo que quede dificultada a visión dos vehículos e se integren da mellor maneira co ambiente en que se encontran.13. No deseño dos elementos de pavimentación estarase ao disposto na Lei 8/1997 de accesibilidade e supresión de barreiras arquitectónicas na Comunidade Autónoma. Coa disposición prevista en planos do Plan Especial, plantarase o arboredo que, ademais de aportar sombra, disciplina a posición dos vehículos.1. As beirarrúas e bulevares acompañaranse preferentemente de aliñacións de árbores, sendo obrigatorias alí onde o Plan Especial o prevé. 2. Os sistemas de rega por circulación superficial estarán deseñados de forma tal que as augas non invadan as superficies pavimentadas. se os alcorques e regueiras son profundos e entrañan perigo para os viandantes contarán coas correspondentes proteccións.3. Os espazos verdes deberán ser ordenados na súa totalidade, evitando espazos residuais sen tratamento algún.4. Prohíbese a plantación arbórea sobre a vertical de calquera infraestrutura.5. A distancia mínima entre árbores e cerramento de parcelas ou liña de fachada será de metro e medio (1,5 m). 1. Para o dimensionado da rede haberá de preverse un consumo medio de trescentos (300) litros por habitante e día. Esta dotación enténdese globalmente; é dicir, incluíndo perdas na rede, rega de viais e zonas verdes. Para a transformación de usos en habitante-equivalente utilizaranse os coeficientes previstos en NTE. IFA. MOPU.76.2. En todo caso, estarase ás condicións técnicas que prescriban os provedores do servizo.3. A rede interna que se proxecte deberá ser mallada, excepto nos seus ramais de menor xerarquía. Neste caso as testeiras dos ramais contarán con dispositivo de desaugue á rede de saneamento. Calquera solución que non respecte este criterio só será admisible tras unha xustificación detallada, en termos económicos e funcionais.4. O diámetro mínimo dos tubos na rede será de 100 mm de modo que poidan sobre ela instalarse hidrantes de diámetro 80 mm se os hidrantes proxectados son de diámetro 100 mm o tubo do que se derivan terá un diámetro mínimo de 150 mm.5. Os proxectos de abastecemento deberán incluír unha xustificación hidráulica da solución adoptada.6. A velocidade da auga nas canalizacións principais, deberá estar comprendida, salvo xustificación razoada en contra, entre 0,5 e 1,8 m/s.7. Os tubos deberán situarse a un nivel superior ao dos sumidoiros circundantes.8. Os tubos, válvulas e pezas especiais dispoñeranse coa timbraxe suficiente para garantir a estanquidade e durabilidade da rede. A presión normalizada de proba en fábrica non será inferior, en ningún caso, a 10 atmosferas. Os materiais cumprirán as condicións requiridas no Prego de Condicións Técnicas Xerais para canalizacións de abastecemento de auga (MOPU 1974). 9. Todas as acometidas dispoñerán de chave de paso rexistrable na vía pública.1. Estableceranse en todas as zonas de parque e xardíns, espazos libres, paseos, rúas, etcétera, as instalacións suficientes para un consumo mínimo diario de vinte (20) metros cúbicos por hectárea. As bocas de rega serán dos mesmos materiais e modelos adoptados polo Concello, conectadas a redes independentes derivadas da rede xeral, coas súas correspondentes chaves de paso. A distancia entre as bocas de rega xustificaranse conforme á presión da rede de tal forma que os radios de acción se superpoñan no necesario para non deixar ningún espazo sen cubrir.2. A protección contra incendios resolverase mediante hidrantes do tipo e o calibre habitualmente empregados polos servizos técnicos municipais. Os hidrantes situaranse ás distancias sinaladas pola normativa vixente (NBE-CPI-96), así como xunto aos edificios de equipamento.3. Ao igual que na rede de abastecemento, os materiais cumprirán o apartado 8 do punto anterior.4. En todos os casos, o diámetro da toma será, como máximo, a metade do diámetro do tubo de que deriva.1. O saneamento das novas zonas a urbanizar realizarase polo sistema separativo, diferenciando augas negras, grises e pluviais, admitindo incorporar ás augas residuais unha proporción limitada das augas de choiva, de maneira que o resto vertan previo tratamento axeitado ou poidan ser utilizadas para a rega das zonas axardinadas ou limpeza. Para tal efecto os proxectos de urbanización e reurbanización incorporarán solucións que permitan a separación das augas de chuvia limpa das restantes augas residuais, prevendo a súa incorporación ás zonas axardinadas facilitando a súa infiltración ou aproveitamento.2. As seccións mínimas da rede de sumidoiros, tanto para a rede coma para acometidas e desaugadoiros de sumidoiros, serán de trinta (30) centímetros de diámetro e as velocidades máximas de tres (3) metros por segundo, cando os condutos sexan de cemento centrifugado ou vibrado. Poderán aumentarse a valores maiores adoptando tubos de plástico ou equivalentes pola dureza do seu revestimento, nos casos en que esto sexa preciso. En conducións de bombeo utilizaranse tubos de fundición.3. As pendentes mínimas nos ramais iniciais serán do un por cento (1%), e nos demais determinaranse de acordo cos caudais para que as velocidades mínimas non descendan de cero con cinco (0,5) metros por segundo. se fosen inferiores instalaranse, en cabeceira dos ramais, cámaras de descarga automática de auga limpa a capacidade destas será de cero con cinco (0,5) metros cúbicos para os sumidoiros de trinta (30) centímetros e de un (1) metro cúbico como mínimo para as restantes.4. Para o cálculo da rede de sumidoiros adoptaranse como caudais de augas negras o medio e o máximo previstos para o abastecemento de auga, afectados ou non por un coeficiente redutor, o cal non poderá ser inferior ao 85%. Para os caudais de augas de choiva calcularanse, a partir de datos pluviométricos oficiais, os caudais máximos procedentes de choivas; con probabilidade de repetición cada dous anos, se as pendentes do terreo son apreciables, e con probabilidade de repetición cada cinco anos, se as pendentes de terreo son moi pequenas, para colectores que saneen áreas inferiores a cincuenta (50) hectáreas.5. Será preciso realizar os cálculos necesarios para estimar o atraso na acumulación de caudais en conca.6. As conducións serán subterráneas, seguindo o trazado da rede viaria ou espazos libres públicos. Salvo imposibilidade técnica ou recubrimento mínimo do tubo, medido desde a súa xeratriz superior, será de 1,00 m, preferiblemente 1,50 m, debendo situarse en todo caso a nivel inferior ás conducións de abastecemento circundantes.7. Dispoñeranse pozos de rexistro cada 50 m, así como en todos os cambios de aliñación e rasante e nas cabeceiras.8. Poderán utilizarse calquera dos materiais prescritos no Prego de Prescricións Técnicas xerais para canalizacións de saneamento de poboacións (MOPU/86), coas condicións alí sinaladas.9. As xuntas deberán ser estancas. Utilizarase preferentemente a solución elástica mediante xunta de goma. Prohíbese a utilización de unións ríxidas de corchete, salvo que se xustifique mediante un tratamento adecuado a impermeabilidade das mesmas. Os pozos, arquetas e sumidoiros deberán ser estancos, debendo tratarse adecuadamente as superficies que estean en contacto coa auga.1. Serán subterráneas, salvo que xustificacións previas, debidamente aprobadas, aconsellan a instalación aérea.2. As redes de distribución terán as seguintes características: Baixa tensión: 380/220 V. Alta tensión: Máximo 30 KV, dentro das normalizadas pola Administración competente. Calquera subministro a tensión superior ás indicadas deberá ser sometido a aprobación previa, acompañado do correspondente estudo técnico-económico da Compañía subministradora xustificando o uso de dita tensión.3. A rede de servizo da iluminación pública será independente da rede xeral e alimentarase directamente das casetas de transformación mediante circuíto subterráneo.4. O cálculo das demandas de potencia en baixa tensión efectuarase de acordo cos graos de electrificación establecidos no Regulamento Electrotécnico de Baixa Tensión ou disposición que o substitúa, se non, por previsións debidamente xustificadas en función do tipo de usuario a que se destina.5. Cando a carga total correspondente a unha instalación sexa superior a 50 KVA., facilitarase á compañía subministradora de enerxía un local capaz para instalar o centro de transformación, nas condicións que se indican no Regulamento de Acometidas Eléctricas. En todo caso, o centro de transformación deberá reunir as debidas condicións técnicas.6. Procurarase a integración dos centros de transformación na edificación, admitíndose a súa disposición subterránea sempre que resolvan o seu acceso desde a vía pública, e a súa drenaxe directa á rede de sumidoiros.7. Prohíbese a localización de centros subterráneos baixo as beirarrúas, pola perturbación que esto supón sobre as conducións, existentes ou posibles.8. En todo caso calquera centro de transformación subterráneo deberá situarse deixando unha distancia libre maior de 1 m de calquera condución ríxida existente (saneamento, abastecemento, telefonía, etc.). 9. Todas as instalacións satisfarán o determinado nos regulamentos electrotécnicos e normas vixentes, así como a normativa da compañía subministradora, sempre que esta non se opoña ao aquí establecido.10. A implantación dos módulos de coxeración de enerxía eléctrica obedecerán a un proxecto conxunto que xustificará a súa disposición, executándose como parte dun proxecto de urbanización ou como proxectos singulares de obras ordinarias. Os módulos implantaranse dentro das parcelas cualificadas como zona de edificación universitaria ZEU, zona deportiva ZD ou asociadas ás áreas de aparcamento, procurando a súa integración na edificación; admitíndose a súa disposición subterránea sempre que resolvan o seu acceso desde a vía pública e a súa drenaxe directa á rede de sumidoiros. Cando requiran de edificio propio xustificarase a súa adecuada integración arquitectónica tendo a consideración de edificación auxiliar que non computará edificabilidade. A súa superficie de ocupación en planta non superará os 70 m 2 nin a súa altura os 4,80 m, admitíndose a implantación dun máximo de un módulo por parcela inferior a 15.000 m 2 e dous módulos en parcelas de superficie superior a 15.000 m 2. non se autorizará a instalación en edificio propio nas zonas de edificación universitaria ZEU con edificios catalogados. As chemineas das instalacións integraranse na arquitectura dos edificios ou deseñaranse como elementos singulares de significación na paisaxe urbana.11. Con carácter previo á aprobación dos proxectos de desenvolvemento das actuacións deberá acreditarse a suficiencia das infraestruturas de enerxía eléctrica existentes ou proxectadas achegando para o efecto informe da empresa subministradora.1. Os niveis mínimos de iluminación exterior serán: Viario peonil: 5 lux. Bulevar: 10 lux. Resto do viario: 5 lux. O coeficiente uniformidade será superior a cero con tres (0,3). 2. A relación entre a separación e altura dos focos non deberá ser superior a catro con cinco (4,5) salvo nos casos en que a brillantez dos focos estea delimitada e se xustifique adecuadamente.3. En interseccións de vías continuarase o maior nivel de iluminación nos primeiros vintecinco (25) metros da rúa de menor nivel, medidos desde a intersección das beirarrúas. Nos cruces de rúas, os puntos de luz deberán dispoñerse despois do cruce no sentido de marcha dos vehículos. Nas curvas pronunciadas deberán dispoñerse a menor distancia da normal e na parte exterior da curva.4. Na redacción dos proxectos de iluminación deberá cumprirse a regulamentación vixente, así como as normas e criterios que fixe o Concello. Reflectiranse cantos cálculos e razoamentos se precisen para xustificar a instalación de iluminación adoptada e xustificarase a súa economía de funcionamento e conservación.5. As tapas de conexións e mecanismos dos soportes atoparanse fóra do alcance dos nenos e terán un mecanismo de peche controlable. Os puntos de luz estarán protexidos por materiais irrompibles e os postes serán de materiais inoxidables.6. A iluminación ambiental de áreas con arboredo realizarase de modo que sexa compatible con este. En consecuencia os puntos de luz non poderán ter unha altura superior a catro con cinco (4,5) metros.7. Nas rúas arboradas os puntos de luz alternarán coas árbores.1. As redes do servizo de telecomunicacións deberán ser subterráneas, así como os distintos tipos de arquetas, e tenderán a concentrar nunha única canalización aos diferentes operadores do servizo. Os armarios de control que resulten necesarios quedarán integrados na edificación ou nos cerramentos de parcela, evitándose a súa interferencia ambiental.2. As conexións, o deseño da rede e o seu cálculo realizaranse conforme aos criterios da compañías concesionarias e de acordo co disposto no Real Decreto 401/2003 de 4 abril que regula este tipo de infraestruturas.1. O deseño da rede e das instalacións complementarias, así como o cálculo, condicións dos materiais, probas, ensaios, condicións de control e mantemento deberá realizarse de acordo co establecido no Regulamento de Redes e Acometidas de Combustibles Gasosos (O. M. 18.11.1974 e O. M. 26.10.1983) e das súas Instrucións Complementarias. A rede que se execute terá as características esixibles para o subministro, a través dela, de gas natural.2. As conducións serán soterradas, así como as instalacións complementarias. Os foxos terán unha base firme, continua e exenta de materiais que poidan danar a condución. A súa profundidade será como mínimo de 0,60 m medidos desde a rasante do terreo.3. As unións serán estancas e manterán o nivel de calidade do resto da canalización, cumprindo, en todo caso, as especificacións das Normas UNE que correspondan ao material utilizado.4. A separación da condución con outras instalacións será como mínimo de 0,20 m en cruces e 0,40 m en paralelo para a Media Presión A e de 0,10 m en cruces e 0,20 m en paralelo para a Media Presión B e Baixa Presión.1. O proxecto de urbanización correspondente a as áreas libres e zonas verdes xustificará o sistema de rega elixido, a rede de iluminación que incorpore, e os elementos do mobiliario urbano, incluíndo un estudo dos custes de mantemento e conservación.2. O proxecto cumprirá as seguintes condicións: a) Pendente máxima dos paseos do dez por cento (10%), excepto escaleiras. b) A iluminación media dos paseos será igual ou superior a 7 lux., en servizo, cun factor de uniformidade maior ou igual a cero con vinte (0,20). a iluminación media de fondo será igual ou superior a 2 lux.3. Os alcorques terán unha dimensión proporcional ao porte do arboredo, e en todo caso superior a oitenta (80) centímetros de diámetro.4. O solo dos paseos, camiños e sendas resolverase preferentemente con terra areada batida en seccións transversais bombeadas cunha pendente máxima do dous por cento (2%). As superficies horizontais deberán estar debidamente drenadas.5. Preservarase o nivel de solo das áreas que estean arborizadas.6. O tronco dos plantóns das árbores de porte grande terán unha circunferencia de vintedous a vintecatro (22-24) centímetros medida a un (1) metro de altura desde o arranque das raíces; as árbores de porte mediano terán de vinte a vintedous (20-22) centímetros e os de porte pequeno terán de dezaoito a vinte (18- 20) centímetros.7. Todos os plantóns deberán conservar a guía principal e ter o tronco recto.8. As árbores de aliñacións plantaranse con titores, proteccións mecánicas, proteccións contra cans e ventos para asegurar o seu enraizamento e protexer o seu crecemento nos primeiros anos.9. A plantación de arborado dos parques efectuarase na primeira etapa de urbanización de cada fase.6.4. NORMAS DE PROTECCIÓN DO PATRIMONIO CULTURAL E NATURAL Os bens suxeitos a protección de acordo coas determinacións do presente Plan Especial son os incluídos no Catálogo Complementario de Bens Culturais, Naturais e Paisaxísticos. Este Catálogo incorpora e amplía o contido no Plan Especial vixente. Os bens protexidos en atención ao grao de protección, clasificaranse de protección integral e protección non integral. Dita clasificación establécese no Catálogo complementario. A regulación e alcance da protección será a establecida nos artigos 170 a 175 da Normativa Urbanística do Plan Xeral. O Plan Especial cataloga elementos singulares, formacións e masas arbóreas que han de ser obxecto de singular protección. Ditos elementos e conxuntos haberán de ser conservados e protexidos, prohibíndose a súa corta ou calquera acción que poña en perigo a súa pervivencia. No proceso de conservación, rearborización e rexeneración das masas e formacións arbóreas, prohíbese o emprego de especies estrañas ao respectivo sector que prexudiquen a súa singularidade paisaxística, ambiental e ecolóxica. Dentro da zona de protección definida en planos de ordenación, prohíbese todo tipo de peches de fábrica, modificación do réxime de augas, vertidos e recheos ao leito e canles do Río Sarela. As especies forestais de ribeira características da paisaxe serán protexidas e conservadas. Non se permitirán outras edificacións que as previstas nos planos de ordenación. Nos aspectos non regulados neste apartado estarase ao disposto no Art.168 da Normativa Urbanística do Plan Xeral.